Ilze, wat as gesprekleier opgetree het, sê daar is soms die persepsie dat ŉ mens ŉ sekere soort boek moet lees voordat jy as ŉ “regte leser” beskou kan word. “Ons moet ophou om snobisties te wees oor wat ons kinders lees. Solank hulle net lees, dit is die belangrikste.”
Die gehoor het lekker gelag want hulle meen ook dat seuns dit soms moeiliker vind om lief te raak vir lees. Een van die vroue wat die bespreking bygewoon het, het vertel hoe sy en haar man dié moeilike taak kon regkry. “Toe my twee seuns nog klein was het my man saam met hulle gebad en FA Venter se boeke vir hulle voorgelees. Hulle albei is vandag nog lief vir lees.”
Met die druk waaronder vandag se kind verkeer is lees sekerlik een van die beste uitlaatkleppe asook ŉ gesonde manier van ontvlugting. Elke boekwurm weet dat wanneer jy in jou boeke-wêreld is, die regte wêreld se probleme nie meer so groot lyk nie.
En daarom is dit juis vir kinders wat moeilik lees van die grootste belang dat daar vir hulle voorgelees word – sodat hulle nie ontneem word van ‘n vrugbare wêreld van idees nie, en die denke kan bly ontwikkel.